Minister maak stem dik ná Malmesbury-ontsnappingRonald Lamola gedurende sy besoek aan die Malmesbury-gevangenis in die Wes-Kaap. (Foto: Verskaf) Ronald Lamola, die minister van justisie en korrektiewe dienste, het die onlangse ontsnapping van 69 gevangenes uit die Malmesbury-gevangenis in die Wes-Kaap veroordeel en die publiek daarvan verseker dat die gevangenes gestraf sál word. Die minister het Saterdagmiddag gedurende ’n besoek aan die fasiliteit gesê die departement van korrektiewe dienste se noodondersteuningspan en polisiebeamptes is steeds op die spoor van drie ontsnapte verdagtes nadat 66 sedert die voorval weer in hegtenis geneem is. “Die boodskap moet aan alle oortreders gestuur word dat hierdie soort optrede op geen plek in die land geduld sal word nie,” het Lamola gedurende sy besoek gesê. Volgens die minister het Delekile Klaas, die departement van korrektiewe dienste se kommissaris in die Wes-Kaap, reeds ’n span aangestel om die betrokke voorval te ondersoek. Ronald Lamola gedurende sy besoek aan die Malmesbury-gevangenis in die Wes-Kaap. (Foto: Verskaf) “Ons wil gemeenskappe daarvan verseker dat ons alles in ons vermoë sal doen om die oorblywende ontsnapte gevangenes op te spoor en niks sal doen om mense in gevaar te stel nie,” het Lamola gesê. Dit is nie in dié stadium duidelik vir watter oortredings die drie oorblywende ontsnaptes tronkstraf uitgedien het ten tyde van die voorval nie. Maroela Media het vroeër berig die ontsnapping het Vrydag omstreeks 12:15 plaasgevind. Die korrektiewe sentrum het ten tyde van die voorval 451 gevangenes gehad met 20 korrektiewe beamptes aan diens. Die ontsnaptes het die beamptes tydens oefening by die fasiliteit oorval, die sleutels gevat, drie beamptes in ŉ sel toegesluit en ander selle oopgesluit voordat hulle deur die hoofingang en deur die dak ontsnap het. Nege korrektiewe beamptes het ligte beserings en kneusplekke in die voorval opgedoen. Die betrokke fasiliteit is intussen onder beheer gebring, terwyl sommige gevangenes wat moeilik beheerbaar was na maksimumsekuriteitfasiliteite in die omgewing oorgeplaas is. Die Malmesbury-gevangenis is tans onder streng afsondering geplaas om stabiliteit in die fasiliteit te verseker.